Krāpšanas apkarošana praksē — Eiropas Biroja krāpšanas apkarošanai veikta izmeklēšana par viltotiem ar Covid-19 saistītiem produktiem Covid-19 pandēmijas dēļ strauji un ievērojami palielinājās pieprasījums pēc individuālajiem aizsardzības līdzekļiem, it īpaši sejas maskām, roku dezinfekcijas līdzekļiem un testēšanas komplektiem. Tos pieprasīja ne tikai medicīnas profesijas pārstāvji, kuru uzdevums bija ārstēt vīrusu, bet arī patērētāji, kuri vēlējās būt pasargāti. Gan vieni, gan otri cieta no krāpniekiem, kuri saskatīja lielas iespējas jomā, kas drīz izvērtās par lielu rūpalu. Šis ievērojamais pieprasījuma palielinājums īpaši parādīja to, cik ļoti ES ir atkarīga no trešo valstu piegādātājiem attiecībā uz daudziem produktiem, tostarp medicīnas aprīkojumu. Covid-19 uzliesmojuma rezultātā veselības aprūpes produktu — sākot ar aizsargtērpiem un beidzot ar dezinfekcijas līdzekļiem un testēšanas komplektiem — imports ES no Ķīnas 2020. gada otrajā ceturksnī pieauga par 900 % salīdzinājumā ar iepriekšējo gadu, kad vīrusa vēl nebija. Ņemot vērā inficēšanās un nāves gadījumu skaita eksponenciālo pieaugumu uzliesmojuma sākumā, ES publiskajām iestādēm bija ātri jārīkojas, lai ierobežotu izplatību. Tika pieņemts lēmums paātrināt sertifikācijas procesus sejas maskām, roku dezinfekcijas līdzekļiem, ventilatoriem un zālēm, kas ievestas no valstīm ārpus ES, galvenokārt no Ķīnas, lai labāk apmierinātu pieprasījumu. Tomēr drīz kļuva skaidrs, ka, lai gan noteikumu mīkstināšana patiešām palīdzēja paātrināt likumīgu, drošu produktu piegādi uz ES, tā arī radīja iespēju vieglāk importēt uz ES miljoniem viltotu, standartiem neatbilstošu medicīnas produktu ar nederīgiem ES atbilstības sertifikātiem. Par to, kādā tempā tas notika, liecina fakts, ka Eiropas Birojs krāpšanas apkarošanai sāka izmeklēšanu par šo viltoto preču tirdzniecību 2020. gada 19. martā, t. i., tiklīdz bija sācies vīrusa uzliesmojums Eiropā. Sadarbojoties ar gandrīz ikvienu muitas un tiesībaizsardzības iestādi ES un daudzām citā iestādēm visā pasaulē, kā arī ar starptautiskām organizācijām, piemēram, Eiropas Savienības Aģentūru tiesībaizsardzības sadarbībai, Interpolu un Eiropas Savienības Intelektuālā īpašuma biroju, Eiropas Birojs krāpšanas apkarošanai sāka darbu, lai identificētu daudzos aizdomīgos uzņēmumus, kas darbojās kā ar Covid-19 pandēmiju saistītu viltotu vai standartiem neatbilstošu produktu tirdzniecības starpnieki vai tirgotāji. Gadu vēlāk, kad izmeklēšana (un pandēmija) joprojām turpinās, Eiropas Birojs krāpšanas apkarošanai un tā partneri ir identificējuši vairāk nekā 1000 no šiem aizdomīgajiem uzņēmumiem, no kuriem daudzi atrodas ārpus ES. Tomēr ne visi no tiem ir krāpnieciski tirgus dalībnieki. Eiropas Birojs krāpšanas apkarošanai arī identificēja daudzus oportūnistiskus uzņēmumus, kas centās gūt peļņu no pandēmijas, uzsākot jaunu darbības virzienu, lai gan tiem nebija pieredzes attiecīgajā jomā un bija maza kontrole vai vispār nebija kontroles pār to piegādes ķēdi. Šie uzņēmumi bieži vien ir viegli sasniedzams mērķis krāpniekiem, kas rada mākslīgi garas tādu čaulas starpniekuzņēmumu ķēdes, kuri tiek ātri izveidoti un slēgti, lai slēptu pēdas, un kuri pārdod viltotus produktus kā autentiskus izstrādājumus klientiem, kas neko nenojauš. Līdz šim Eiropas Birojs krāpšanas apkarošanai ir konfiscējis šādus viltotus un standartiem neatbilstošus medicīnas produktus: ·31 500 viltotu Covid-19 testa komplektu, ·2 416 000 sejas masku, ·140 000 litru roku dezinfekcijas līdzekļa, ·105 000 aerosola baloniņu, ·3636 litrus viltotu antiseptisku dezinfekcijas līdzekļu no labi zināma uzņēmuma.